**Focul sacru**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Focul sacru

Să nu pătrunzi acolo de nu ești ei născut,

în templul poeziei de parcă-ai fi în piață,

acolo-i altă lume, cu totul altă viață,

e-o lume nesfârșită, ce n-are început!

Acolo-s geruri aspre și călduri adânci,

acolo sunt livezi dăltuite-n gheață

în lumea poeziei se-aude plâns de prunci,

copiii poeziei, născuți ca să-i dea viață!

Nu încerca să cugeți, să-nșirui versuri goale,

nu pângări o lume dacă îi ești străin,

de-i ești născut trăi-vei acea străfulgerare

ce te va pătrunde adânc, ca un suspin!

Din inimă apoi, când inima-ți va plânge,

în timp ce mintea tace așteptând cuminte,

vei naște poezia, din lacrimă și sânge

iar mâna ta va curge, înșiruind cuvinte!

Precum cuprinde lacul a cerului culoare,

lumea poeziei, atunci, te va cuprinde

și lumea poeziei îți fi-va templul care,

în sufletul tău blând, o flacără aprinde!

Că lumea poeziei e undeva în tine,

când sufletu-ți suspină, ești deja aproape,

adu-ți acolo mintea, smerită să se-nchine

acelui foc ce arde și-ți tremură sub pleoape!